Politika Ewropea Ġdida tal-Viċinat

Il-Kummissjoni Ewropea u r-Rappreżentant Għoli tal-Unjoni Ewropea għall-Affarijiet Barranin adottaw Komunikazzjoni Konġunta “Lejn Politika Ewropea tal-Viċinat ġdida” li pproponiet kif l-UE u l-ġirien tagħha jistgħu jibnu sħubiji aktar effettivi fil-viċinat, tipprovdi qafas strateġiku u tagħżel l-istabbilizzazzjoni bħala l-prijorità politika ewlenija tagħha.

Strateġija ta’ perjodu medju għall-politika ta’ tkabbir tal-UE

Il-prospettiva soda ta’ sħubija mal-UE qed tkompli tkun il-mutur li jittrasforma u jankra l-istabbiltà u s-sigurtà fil-pajjiżi tax-Xlokk tal-Ewropa. Fl-10 ta’ Novembru 2015, il-Kummissjoni Ewropea ppreżentat strateġija ta’ perjodu medju għall-politika ta’ tkabbir tal-UE biex tkopri l-perjodu tal-mandat ta’ din il-Kummissjoni. Hija tipprovdi gwida ċara u tistabbilixxi l-qafas u l-għodda biex tgħin lill-pajjiżi kkonċernati jindirizzaw il-kwistjonijiet ewlenin u l-ħtiġijiet tal-proċess ta' adeżjoni.

Wara Cotonou

L-UE u l-Istati Membri tagħha għandhom relazzjonijiet fit-tul mal-pajjiżi tal-Afrika, il-Karibew u l-Paċifiku (AKP). Il-Ftehim attwali mal-imsieħba tal-AKP tagħna, il-Ftehim ta’ Cotonou, ikopri mill-2000 sal-2020, jinvolvi 78 pajjiż sieħeb u jkopri l-kooperazzjoni politika, il-kooperazzjoni għall-iżvilupp, u l-kooperazzjoni ekonomika u kummerċjali.

Fl-2015, il-Kummissjoni u r-Rappreżentant Għoli tal-Unjoni għall-Affarijiet Barranin u l-Politika ta’ Sigurtà nedew dokument ta’ konsultazzjoni konġunt dwar il-prestazzjoni tal-ftehim attwali u l-passi possibbli mill-2020 ’l quddiem. Il-konsultazzjoni pubblika ntemmet f’Diċembru 2015 u l-eżitu ser jgħin biex jissawwar il-futur ta’ din is-sħubija importanti.

Ugwaljanza bejn is-Sessi

Il-Pjan ta’ Azzjoni dwar l-Ugwaljanza bejn is-Sessi (GAP) il-ġdid “Transforming the lives of women and girls through EU external relations 2016-2020’ (It-Trasformazzjoni tal-Ħajjiet tal-Bniet u n-Nisa permezz tar-Relazzjonijiet Esterni tal-UE 2016–2020) ġie approvat mill-Kunsill f’Ottubru 2015. Din l-inizjattiva ambizzjuża għandha l-għan li tassigura tmexxija aħjar fil-Kummissjoni u tippromwovi approċċ strateġiku li jgħaqqad fih aktar investiment, koordinazzjoni aħjar u responsabbiltà kondiviża.

Azzjoni tal-UE: Ugwaljanza bejn is-sessi Madwar EUR 6,5 biljun mill-baġit annwali tal-UE fl-ambitu ta’ dan ir-rapport jindirizzaw l-ugwaljanza bejn is-sessi bħala objettiv sinifikanti jew ewlieni. Madwar id-dinja, il-Kummissjoni tappoġġa għadd ta’ azzjonijiet li jindirizzaw direttament kwistjonijiet ta’ inugwaljanza bejn is-sessi inkluż programmi biex jeliminaw il-Mutilazzjoni Ġenitali Femminili, inaqqsu l-Vjolenza fuq in-Nisa u l-Bniet, itejbu l-aċċess tan-nisa għar-riżorsi produttivi bħall-art, u jnaqqsu ż-żwieġ tat-tfal.

Enerġija Sostenibbli u Tibdil fil-Klima

L-aġenda ambizzjuża tan-NU favur l-iżvilupp sostenibbli tirrikonoxxi t-tibdil fil-klima bħala “wieħed mill-ikbar sfidi ta’ żminijietna” u tinnota li “l-impatti negattivi tiegħu jdgħajfu l-kapaċità tal-pajjiżi kollha biex jinkiseb żvilupp sostenibbli” . L-Aġenda 2030 tinkludi SDG speċifiku dwar azzjoni urġenti biex jiġi miġġieled it-tibdil fil-klima u l-impatti tiegħu.

Fil-konferenza ta’ Pariġi dwar il-Klima (COP21) f’Diċembru 2015, 195 pajjiż adottaw għall-ewwel darba patt universali, legalment vinkolanti u globali dwar il-klima li jkopri l-pajjiżi kollha. Il-Ftehim ta’ Pariġi jistabbilixxi pjan ta’ azzjoni globali biex jiġi evitat tibdil perikoluż fil-klima billi t-tisħin globali jinżamm taħt iż-2 C. L-UE kienet minn ta’ quddiem f’dan l-isforz internazzjonali u kienet l-ewwel ekonomija prinċipali li ppreżentat il-kontribut maħsub tagħha għall-ftehim il-ġdid f’Marzu 2015.

L-UE ħadet l-impenn li tonfoq mill-anqas 20 % tal-baġit tagħha għall-2014-2020 fuq l-azzjonijiet relatati mat-tibdil fil-klima u qed tirdoppja l-infiq tagħha relatat mal-bijodiversità fil-pajjiżi li qed jiżviluppaw.

Azzjoni tal-UE: Enerġija Sostenibbli għal Kulħadd L-enerġija hija mutur ewlieni għat-tkabbir inklużiv u sostenibbli. Bejn l-2014 u l-2020 EUR 3,5 biljun ta’ għotjiet tal-UE se jitħalltu ma’ sorsi oħra ta’ finanzjament biex jistimulaw investimenti ta’ enerġija sostenibbli fil-pajjiżi msieħba sa EUR 30 biljun.

Drittijiet tal-Bniedem u Governanza Tajba

F’Lulju 2015, l-UE affermat mill-ġdid l-impenn politiku tagħha għall-Qafas Strateġiku tal-2012 dwar id-Drittijiet tal-Bniedem u d-Demokrazija u adottat Pjan ta’ Azzjoni ġdida dwar id-Drittijiet tal-Bniedem u d-Demokrazija għall-perjodu 2015-2019. Il-pjan ta’ azzjoni jittraduċi l-għanijiet wesgħin ta’ protezzjoni u promozzjoni tad-drittijiet tal-bniedem, u l-appoġġ għall-proċessi demokratiċi madwar id-dinja f’għanijiet konkreti u azzjonijiet immirati.

AZZJONI GLOBALI

Ir-rabta qawwija bejn l-iżvilupp u l-migrazzjoni kienet ikkonfermata bl-inklużjoni tal-migrazzjoni fl-Aġenda 2030 għall-Iżvilupp Sostenibbli. L-Aġenda 2030 tidentifika wkoll l-ispostament furzat bħala fattur ewlieni li jhedded li jreġġa’ lura l-iżvilupp reċenti tal-progress.